KIRJALLINEN KYSYMYS E-3962/98

esittäjä(t): Jessica Larive (ELDR) komissiolle

(4. tammikuuta 1999)

Aihe: Alankomaalaiset maksavat pankkiautomaattisiirroista EU:ssa

Eräs alankomaalainen pankki on 2. joulukuuta 1998 lähtien perinyt tililtä viisi guldenia silloin, kun asianomainen nostaa pankkiautomaatista rahaa toisessa "euromaassa". Sama pankki perii kuluja myös nostettaessa rahaa kaupan tiskiltä ulkomailla. Muut pankit ryhtyvät todennäköisesti samoihin toimiin ensi kuussa (ks. NRC Handelsblad, 2. joulukuuta 1998; Algemeen Dagblad ja Telegraaf 3. joulukuuta 1998).

1. Onko komissio tietoinen näistä toimista Alankomaissa?

2. Voisiko komissio ilmoittaa, ovatko nämä toimet sen mielestä ristiriidassa sen suhteen, että Euroopan kansalaisten liikkuvuutta pyritään parantamaan?

3. Eikö komissio katsokin, että tällaiset toimet ovat vastoin tavaroiden, palvelujen, pääomien ja henkilöiden vapaata liikkuvuutta Euroopan unionissa?

4. Eikö komissio katsokin, että kuluttajan tulisi hyötyä euron käyttöönotosta maksujen lisääntymisen sijaan?

Komission jäsenen Mario Montinkomission puolesta antama vastaus

(17. helmikuuta 1999)

Komissio on tietoinen siitä, että pankit ovat Alankomaissa (ja muualla) muuttaneet ulkomailla toteutettavia sähköisiä maksutapahtumia ja nostoja koskevia veloitusmenetelmiään.

Pankeilla on oikeus veloittaa palvelusta, jonka perusteella asiakas voi joko nostaa rahaa pankkiautomaateista tai suorittaa muita sähköisiä maksutapahtumia toisessa jäsenvaltiossa. Ennen euron käyttöönottoa tällaiset palvelumaksut sisältyivät kulloinkin sovellettuun (vaihtelevaan) valuuttakurssiin. Rajojen yli toteutuneista maksutapahtumista pankit veloittivat asiakkailtaan kyseiseen valuuttaan soveltamansa osto- ja myyntikurssin välisen erotuksen. Tällainen veloitus ei ollut avointa, minkä vuoksi komissio oli pitkään kehottanut pankkeja lopettamaan käytännön. Euron käyttöönoton jälkeen pankkien ei ole enää mahdollista määrittää rajojen yli toteutuneista maksutapahtumista veloittamiaan maksuja valuutan osto- ja myyntikurssin erotuksen perusteella silloin, kun on kysymys euroalueeseen kuuluvien jäsenvaltioiden rahayksiköistä. Tämä johtuu siitä perusvaatimuksesta, että euroalueeseen osallistuvien kansallisten rahayksiköiden kaikenlaiseen muuntamiseen ja vaihtoon sovelletaan kiinnitettyjä muuntokursseja. Pankkien on tämän vuoksi muutettava veloitusmenetelmäänsä.

Komission alustavassa arviossa(1) pankkien toimenpiteistä euroon siirtymistä helpottavasta vuoropuhelusta, seurannasta ja tiedotuksesta 23. huhtikuuta 1998 annetun komission suosituksen 98/286/EY(2) toteuttamiseksi todettiin, että koko euroalueen pankit aikovat toimia suosituksen mukaisesti. Tämä tarkoittaa sitä, että tilien muuntamisesta euroiksi tai maksujen muuntamisesta euroiksi tai euroalueeseen osallistuvan jäsenvaltion kansalliseksi rahayksiköksi ja päinvastoin ei veloiteta. Tämä tukee merkittävällä tavalla yleisön luottamusta euron käyttöönottoa kohtaan. Suosituksessa ei luonnollisestikaan kehoteta pankkeja luopumaan palvelumaksuistaan, mutta se mahdollistaa maksujen läpinäkyvyyden. Palveluihin kuuluu mm. mahdollisuus nostaa rahaa ulkomailla. Suosituksen johdanto-osan 7 kappaleessa ja 4 artiklassa suositellaan lisäksi, että pankkien olisi mahdollisuuksien mukaan muutettava ennen 1. tammikuuta 1999 rajojen yli toteutettavista maksutapahtumista ja valuutanvaihdoista suoritettavan veloituksen ilmoittamistapaa, jotta tämän ajankohdan jälkeen voitaisiin välttää maksujen suuruutta koskevat väärinkäsitykset.

Arvoisan parlamentin jäsenen havainto, jonka mukaan hollantilaispankki on perinyt kiinteän summan tällaisista maksutapahtumista 2. joulukuuta 1998 lähtien osoittaa, että kyseinen pankki on muuttanut näitä maksutapahtumia koskevan veloitusmenetelmänsä ennen 1. tammikuuta 1999. Myös muiden euroalueen jäsenvaltioiden pankit muuttivat rajojen yli toteutettavia maksutapahtumia koskevaa veloitusmenetelmäänsä joko 1. tammikuuta 1999 tai sitä ennen. Komissio ei katso, että pankkien seteleiden vaihdosta veloittamiseen soveltama uusi menetelmä olisi ristiriidassa kansalaisten liikkuvuuden edistämistä koskevien komission pyrkimysten kanssa. Komissio yhtyy kysyjän vakaumukseen henkilöiden, tavaroiden, palvelujen ja pääoman vapaan liikkuvuuden periaatteiden tärkeydestä. Rahoituslaitosten vapaus veloittaa tarjoamistaan palveluista ei ole kuitenkaan ristiriidassa näiden periaatteiden kanssa.

Komissio on täysin samaa mieltä siitä, että kuluttajan olisi hyödyttävä euron käyttöönotosta. Kysyjä näyttää esittävän, että etujen sijasta kuluttajat joutuvat maksamaan nykyistä enemmän. Tosiasiassa maksujen odotetaan pienenevän, ja tämän kehityksen pitäisi jatkua kasvavan kilpailun ansiosta.

Komissio tutkii tästä huolimatta pankkien rajatylittäviin maksutapahtumiin ja euroalueen jäsenvaltioiden seteleiden vaihtoon soveltamien maksujen suuruutta. Se otti asian äskettäin esille Euroopan tärkeimpien pankkitoiminnan järjestöjen puheenjohtajien kanssa ja pyysi heiltä tietoja näitä maksuja koskevasta tilanteesta jäsenvaltioissa, mukaan lukien vuosien 1998 ja 1999 maksujen vertailu. Komissio saa tietoja lisäksi jäsenvaltioiden kuluttajajärjestöiltä ja yksittäisiltä kansalaisilta ja tulee toimimaan tapauksissa, joissa on kysymys väärinkäsityksistä, harhaanjohtavista tiedoista tai väärinkäytöksistä.

Komission mielestä on perusteltua syytä uskoa, että huomattavat erot rajojen yli toteutettavien maksutapahtumien ja kotimaisten maksutapahtumien veloituksen suuruudessa katoavat vähitellen yhteisen rahan alueella. Merkittävät erot poistuvat, jos kilpailu on vapaata. Tämä edellyttää kuitenkin, että rajojen yli toteutettavien maksujen infrastruktuurin heikkoudet sekä muut rajatylittävän kilpailun rakenteelliset esteet poistetaan tehokkaasti. Komissio aikoo toimia tällaisten muutosten alullepanijana ja antaa keväällä 1999 tiedonannon, jossa käsitellään maksujärjestelmiä koskevaa politiikkaa talous- ja rahaliitossa (EMU). Tiedonannossa vahvistetaan yksityiskohtaiset puitteet yhtenäisen maksualueen tavoitteen toteuttamiseksi.

(1) Käytettävissä Internet-osoitteessa: http://europa.eu.int/comm/dg15.

(2) EYVL L 130, 1.5.1998.